**PRAKTIKANTOPPHOLD VED NORGES AMBASSADE I BEIJING VÅR 2020**

**Lyst til å arbeide ved en av Norges mest spennende ambassader? Ambassaden i Beijing tilbyr fem måneders opphold for 2 eller 3 studentpraktikanter. Søknadsfrist er tirsdag 1.oktober 2019. Forventet oppstart er slutten av januar 2020.**

Praktikantene integreres i de daglige oppgavene ved ambassaden. Oppholdet vil gi innblikk i utenrikstjenestens totale virksomhet. Sentrale oppgaver vil være informasjonsinnhenting, analyse og å bidrag til rapportering innenfor ambassadens fagfelt, som politikk, økonomi, miljø, utdanning og forskning, kultur og bistand. Praktikantene skal også bistå ambassadens kommunikasjonsarbeid, tilrettelegge for delegasjonsbesøk fra Norge og delta på ulike møter og konferanser. Oppgaver innen administrasjon, konsulære saker og visum kan også forekomme.

Aktuelle kandidater må ha interesse for utenrikspolitikk og aktuelle samfunnsspørsmål, ha god formidlingsevne skriftlig så vel som muntlig og vise evne til engasjement, fleksibilitet og personlig initiativ. Arbeidsspråket er norsk og engelsk. Kinesisk språkkunnskap og erfaring fra Kina vektlegges.

Ordningen er åpen for norske studenter som er under høyere utdanning ved et godkjent lærested, fortrinnsvis i slutten av sin utdanningsperiode. Oppholdet som studentpraktikant er på inntil seks måneder og kan ikke forlenges.

Praktikantoppholdet er ulønnet, men det vil bli gitt et stipend på NOK 12 000 pr måned under oppholdet. Praktikanten må selv sørge for gyldig visum for hele perioden, dekke reise til/fra Beijing samt ordne egen bolig. Søkere må være norske statsborgere og får innvilget frivillig medlemskap i folketrygden under utenlandsopphold, [les mer her.](https://www.nav.no/no/Person/Flere+tema/Arbeid+og+opphold+i+utlandet/Relatert+informasjon/frivillig-medlemskap-opphold-utenfor-norge#chapter-1)

Send din søknad med CV, teksten (se ovenfor) og karakterutskrifter per epost til [Vacant.Intern.Beijing@mfa.no](mailto:Vacant.Intern.Beijing@mfa.no) med «Praktikant vår 2020» i emnefeltet. Nevn gjerne i søknaden om du har særlig interesse for noen av fagfeltene nevnt over. Søknad og CV skal skrives på norsk.

Ettersom god formidlingsevne vektlegges bes søkerne også legge ved en kort tekst (maksimum 500 ord) der du peker på muligheter for videreutvikling av det norsk-kinesisk samarbeidet fram mot 2025.

Søknadsfrist er 1.oktober med ønsket oppstart mot slutten av januar 2020, dato vil avtales nærmere med aktuelle kandidater. Mer informasjon om praktikantordningen kan du finne på [regjerningens nettsider.](http://www.regjeringen.no/nb/dep/ud/dep/Studentpraktikantordningen.html?id=485910)

Studenter som eventuelt søker flere av Norges utenriksstasjoner i Kina vil bli vurdert individuelt ved hver enkelt stasjon.

For eventuelle spørsmål knyttet til praktikantoppholdet, kan disse rettes til Helge Stokke, e-post [helge.stokke@mfa.no](mailto:helge.stokke@mfa.no).